अपने देश भारत में गुदड़ी के लालों की कमी नहीं है। हर एक परीक्षा में कुछ प्रतिभाएं ऐसी होती हैं जो कम संसाधनों में ही अपनी मेहनत से सफलता की इबारत लिख देती हैं। उत्तराखंड पीसीएस-जे रिजल्ट की टॉपर पूनम टोडी भी उन्हीं में से एक हैं। पूनम के पिता अशोक टोडी ऑटो चलाकर अपने परिवार का गुजारा करते हैं। उन्होंने अपनी बेटी की पढ़ाई में कोई कसर नहीं छोड़ी। पूनम की सफलता पर गौरान्वित होकर उन्होंने कहा कि हर किसी की बेटी पूनम जैसी हो। इसी हफ्ते बुधवार को उत्तराखंड पीसीएस-जे का रिजल्ट आया जिसमें पूनम ने अपनी सफलता का परचम लहरा दिया। पूनम ने अपने तीसरे प्रयास में यह सफलता हासिल की है।